मुख्यमंत्री अखिलेश यादव कोई भी ऐसा मौका और मंच नहीं छोड़ते हैं जहां वह अपनी सरकार का बखान कर सकते हैं। बात आगरा समिट की हो जहां देश-विदेश के उद्योगपतियों का जमावड़ा देखने को मिला था या फिर हार्वर्ड विश्वविद्यालय, अमेरिका में महाकुंभ के क्राउड मैनेजमेंट के बहाने अपनी सरकार की ब्रांडिंग का अखिलेश ने कभी अपनी सरकार की छवि को बेदाग दर्शाने का मौका नहीं खोया। ऐसा नजारा पिछली समाजवादी सरकारों के समय (जब मुलायम सिंह यादव मुख्यमंत्री हुआ करते थे) कम ही देखने को मिलता था। तब इसकी वजह बताई जाती थी कि समाजवादी काम करने में विश्वास करते हैं ढिंढोरा पीटने में नहीं, लेकिन सत्ता पर युवा सीएम के बैठते ही सब कुछ बदल गया है। अब अखिलेश की टीम काम के साथ नाम भी चाहती है। हो सकता है कि इसके पीछे सपा की युवा सरकार की यह सोच काम कर रही हो कि जनता के विश्वास को इसी तरह से जीता जा सकता है, लेकिन विपक्ष भी कहां पीछे रहने वाला है।वह भी सपा सरकार की खामियां उजागर करने का कोई न कोई मौका तलाश ही लेता है। सरकार की तारीफ करने और बखिया उधेड़ने के इस खेल में कभी सत्ता पक्ष का तो कभी विपक्ष का पलड़ा भारी लगता है।